钦定古今图书集成/明伦汇编/氏族典/第118卷 > 陈群
## 钦定古今图书集成/明伦汇编/氏族典/第118卷 > 陈群

按《魏志陈群传》：“群字长文，颍川许昌人也。祖父寔，父
纪，叔父谌，皆有盛名。刘备临豫州，辟群为别驾，举茂
材，除柘令，不行，随纪避难徐州。太祖辟群为司空西
曹掾属，除萧赞长平令。父卒，去官。后以司徒掾举高
第，为治书侍御史，转参丞相军事。魏国建，迁为御史
中丞，转为侍中，领丞相东西曹掾。文帝即王位，封群”
昌武亭侯，徙为尚书。及践祚，迁尚书仆射，加侍中，徙
尚书令，进爵颍乡侯。帝征孙权，至广陵，使群领中领
军。帝还，假节、都督水军，还许昌，以群为镇军大将军，
领中护军，录尚书事。帝寝疾，群与曹真、司马宣王等
并授遗诏辅政。明帝即位，进封颍阴侯，顷之，为司空，
录尚书事。青龙四年薨，谥曰靖侯。子泰嗣。